РЕПУБЛИКА БЪЛГАРИЯ
ЧЕТИРИДЕСЕТО НАРОДНО СЪБРАНИЕ

                                                                                                                 ПРОЕКТ 

ЗАКОН
 ЗА ДОПЪЛНЕНИЕ НА ЗАКОНА ЗА ОБЩИНСКИЯ ДЪЛГ
(Обн., ДВ., бр. 34 от 19.04.2005 г., в сила от 1.06.2005 г., изм., бр. 105 от 29.12.2005 г., в сила от 1.01.2006 г., бр. 30 от 11.04.2006 г., в сила от 12.07.2006 г., бр. 37 от 5.05.2006 г., в сила от 1.07.2006 г., бр. 80 от 5.10.2007 г.)

Параграф единствен. Създава се чл. 19а:

„Чл. 19а. Член 19 не се прилага за проекти, подлежащи на финансиране от „Фонд за органите на местното самоуправление в България - ФЛАГ” ЕАД.”

Вносители:
		
		РУМЕН СТОЯНОВ ОВЧАРОВ и гр. н. п.

                                         

Мотиви

към проекта на
ЗАКОН
ЗА ДОПЪЛНЕНИЕ НА ЗАКОНА ЗА ОБЩИНСКИЯ ДЪЛГ

„Фонд за органите на местно самоуправление в България – ФЛАГ” ЕАД  (ФЛАГ) e създаден с Решение 4 от 7 март 2007 г. на Министерски съвет и има предмет на дейност възмездно финансиране на обекти на общинската инфраструктура и други проекти, съфинансиране на изготвянето и изпълнението на проекти на Европейския съюз. Капиталът на дружеството е 30 млн. лв., като с очакваното външно финансиране началният общ ресурс, с който общините ще бъдат подпомагани, се очаква да бъде около 100 млн. лв. към края на 2008 г.

Характерът на предоставените средства от ФЛАГ на общините ще бъде два вида възмездно финансиране – до 12 месеца, за покриване на разходите по подготовка на проектите и „ мостово финансиране”,  и дългосрочно –  до 12-15 години, за покриване на други присъщи разходи.

Съгласно Закона за общинския дълг (ЗОД) заемът, който една община ще ползва, формира общински дълг. ЗОД урежда специална процедура, предхождаща обявяването на обществена поръчка по Закона за обществените поръчки (ЗОП):

1. Кметът на съответната община внася в общинския съвет предложение за поемане на дългосрочен или краткосрочен дълг, като същото трябва да отговаря на следните условия:

ь	проектът да е от полза на местната общност;
ь	предложението да е придружено от пълно описание на проекта - наименование, цели, технико-икономическа обосновка, очаквани срокове за реализация и социално-икономически анализ на очакваните резултати от осъществяването на проекта;
ь	да е приложено подробно описание на всички финансови параметри на проекта - всички източници на финансиране на проекта и размер на съответния финансов ресурс, максимален размер на дълга, срокове и начини за усвояването му, лихвени условия, погасителна схема, размер на разходите за консултантски и административно-управленски услуги, източници за погасяване на дълга, влияние на дълговото финансиране и на разходите по обслужването на дълга върху бюджета на общината;
ь	проектът да е предложен за обсъждане на местната общност, чиито становища и предложения са неразделна част от предложението.

Установената с този закон процедура за поемане на дълг цели както създаване на прозрачност при вземане на решение за изпълнение и финансиране на общински проект, създаване на свободна и честна конкуренция, постигане на икономически най-изгодно решение за местна общност, а така също и „въвличането” на обществеността при определяне и изпълнение на конкретния проект. Съобразно това не считаме за удачно евентуалното премахване или промяна описаната дотук процедура. 
	
2. След приемане на решение от общинския съвет за поемане на дълг, за осигуряване на финансиране, кметът на общината обявява обществена поръчка за избор на финансова институция по реда и при условията на ЗОП. 

В сферата на възмездното ползване на чужд финансов ресурс, ЗОП прави единствено изключение, като определя, че не са обект на обществени поръчки финансовите услуги във връзка с емитирането и прехвърлянето на ценни книжа или други финансови инструменти; услугите, предоставяни от Българската народна банка.

За създаване на възможност общините да ползват по-лесно ресурса на ФЛАГ предлагаме законова промяна, с която финансирането за сметка на ФЛАГ да бъде изведена от приложното поле на Закона за обществените поръчки. Като резултат общините няма да обявяват поръчки за избор на финансова институция и съответно ФЛАГ няма да се явява на тези поръчки и общината ще има възможността да сключва директни договори с ФЛАГ за възмездно финансиране. 

Вносители:
		
		РУМЕН СТОЯНОВ ОВЧАРОВ и гр. н. п.